
Europski parlament,
–	uzimajući u obzir Sporazum o strateškom partnerstvu između Europske unije i njezinih država članica, s jedne strane, i Kanade, s druge strane[footnoteRef:1], koji je potpisan 30. listopada 2016. i privremeno se primjenjuje od 1. travnja 2017., [1:  	SL L 329, 3.12.2016., str. 45., ELI: http://data.europa.eu/eli/agree_internation/2016/2118/oj.] 

–	uzimajući u obzir Sveobuhvatni gospodarski i trgovinski sporazum (CETA) između Kanade, s jedne strane, i Europske unije i njezinih država članica, s druge strane[footnoteRef:2], koji je privremeno stupio na snagu 21. rujna 2017., [2:  	SL L 11, 14.1.2017., str. 23., ELI: http://data.europa.eu/eli/agree_internation/2017/37/oj.] 

–	uzimajući u obzir strateško partnerstvo EU-a i Kanade za sirovine, pokrenuto 21. lipnja 2021.,
–	uzimajući u obzir digitalno partnerstvo između EU-a i Kanade te zeleni savez između EU-a i Kanade, pokrenute 23. studenoga 2023.,
–	uzimajući u obzir zajedničku izjavu čelnika Europske unije i Kanade naslovljenu „Trajno partnerstvo, ambiciozan program”, donesenu na sastanku na vrhu EU-a i Kanade održanom u Bruxellesu 23. lipnja 2025.,
–	uzimajući u obzir partnerstvo u području sigurnosti i obrane između Europske unije i Kanade, potpisano na sastanku na vrhu EU-a i Kanade održanom 23. lipnja 2025.,
–	uzimajući u obzir izjavu sa sastanka na vrhu NATO-a u Haagu od 25. lipnja 2025.,
–	uzimajući u obzir zaključke Europskog vijeća od 26. lipnja 2025.,
–	uzimajući u obzir Savez za proizvodnju kritičnih minerala skupine G7 pod kanadskim vodstvom, najavljen 17. lipnja 2025. i pokrenut 31. listopada 2025.,
–	uzimajući u obzir zajedničku izjavu od 12. studenoga 2025. nakon četvrtog sastanka zajedničkog ministarskog odbora Kanade i EU-a,
–	uzimajući u obzir Deklaraciju UN-a o pravima autohtonih naroda usvojenu 13. rujna 2007.,
–	uzimajući u obzir Globalni okvir za bioraznolikost iz Kunminga i Montreala u okviru Konvencije o biološkoj raznolikosti,
–	uzimajući u obzir svoju preporuku od 26. studenog 2025. Vijeću, Komisiji i potpredsjednici Komisije / visokoj predstavnici Unije za vanjske poslove i sigurnosnu politiku o diplomatskoj strategiji EU-a i geopolitičkoj suradnji na Arktiku,
–	uzimajući u obzir članak 121. Poslovnika,
–	uzimajući u obzir mišljenje Odbora za međunarodnu trgovinu,
–	uzimajući u obzir izvješće Odbora za vanjske poslove (A10‑0035/2026),
A.	budući da u geopolitičkom kontekstu povećanog suparništva među velikim silama, političke nestabilnosti, fragmentiranih globalnih lanaca opskrbe, sve većeg protekcionizma, upotrebe trgovine kao oružja, ranjivosti u gospodarskoj sigurnosti i ubrzavanja klimatskih promjena EU mora produbiti suradnju s partnerima sličnih stavova kao što je Kanada; budući da EU i Kanada imaju zajednički i povećan interes za produbljivanje suradnje, jačanje gospodarskih veza i poštovanje međunarodnog poretka utemeljenog na pravilima te dijele stajališta o praktički svim regijama svijeta; budući da je EU dosljedno ostao pouzdan i odan saveznik Kanade;
B.	budući da su EU i Kanada strateški partneri ujedinjeni u uvjerenju da su demokracija, vladavina prava, ljudska prava i multilateralna suradnja, posebno u područjima sigurnosti i trgovine, korisni za kanadska i europska društva i međunarodnu zajednicu, te bi ih stoga trebali braniti globalni savezi partnera sličnih stavova;
C.	budući da je partnerstvo EU-a i Kanade postalo ključno za obranu i održavanje multilateralizma i demokracije diljem svijeta u vrijeme kada su ta dugogodišnja načela i postignuća pod stalnom i sve većom prijetnjom; budući da su Kanada i sve države članice EU-a stranke Ugovora o neširenju nuklearnog oružja;
D.	budući da EU i Kanada već dugo surađuju u okviru Svjetske trgovinske organizacije (WTO) i da su predani suradnji na stabilizaciji i jačanju međunarodnog trgovinskog sustava utemeljenog na pravilima, čije je postojanje trenutačno ugroženo, modernizaciji WTO-a i revitalizaciji njegova sustava za rješavanje sporova, među ostalim putem Višestranog privremenog mehanizma za arbitražu u slučaju žalbi;
E.	budući da je učinkovita suradnja EU-a i Kanade, koja se temelji na zajedničkom vodstvu i odgovornosti, ključna za rješavanje globalnih izazova kao što su ruski rat protiv Ukrajine, ruski hibridni rat protiv demokratskih društava, geopolitička konkurencija na Arktiku, sve agresivniji postupci Kine i gospodarska prisilila izvan međunarodno uspostavljenih okvira, povećana nestabilnost vanjske politike SAD-a, klimatske promjene i stanje na Bliskom istoku;
F.	budući da je suradnja između EU-a i Kanade unutar postojećih okvira ključna za očuvanje i povećanje blagostanja obiju strana; budući da primjeri te ključne suradnje uključuju trgovinsku i gospodarsku suradnju te zajedničke ambicije za rješavanje izazova kao što su zelena i digitalna tranzicija, umjetna inteligencija i druge tehnologije u nastajanju, sigurnost, uključujući vojnu suradnju, borba protiv terorizma i organiziranog kriminala te infrastruktura, energetika, zdravlje i sigurnost opskrbe hranom;
G.	budući da su 1. prosinca 2025. Kanada i EU uspješno zaključili pregovore o sporazumu o sudjelovanju Kanade u programu sigurnosnih mjera za Europu (SAFE), nadovezujući se na svoje partnerstvo u području sigurnosti i obrane potpisano na sastanku na vrhu EU-a i Kanade u lipnju 2025.;
H.	budući da se učinak CETA-e smatra pozitivnim, što se očituje u znatnom povećanju trgovine robom i uslugama između EU-a i Kanade za oko 63 % i 75,6 milijardi EUR, ukidanju 99 % tarifnih stavki te pozitivnom izravnom učinku na mala i srednja poduzeća (MSP-ove) u EU-u i Kanadi, uz sve veći broj MSP-ova koji sudjeluju u bilateralnoj trgovini; budući da se prvotni strah od toga da kanadska govedina preplavi europsko tržište nije ostvario, pri čemu je 2023. iskorišteno samo oko 2 % godišnje kvote za govedinu postavljene u CETA-i;
I.	budući da u provedbi CETA-e u nekim područjima kao što su regulatorna suradnja, poglavlje o trgovini i održivom razvoju te transparentan pristup potpunim podacima o javnoj nabavi i dalje postoje izazovi[footnoteRef:3]; [3:  	Europska komisija: Glavna uprava za trgovinu i gospodarsku sigurnost i dr., „Study in support of an ex-post evaluation of the Comprehensive Economic and Trade Agreement (CETA) between the EU and its Member States and Canada – Final report – Annexes” (Studija za potrebe ex post evaluacije Sveobuhvatnog gospodarskog i trgovinskog sporazuma (CETA) između EU-a i njegovih država članica i Kanade – Završno izvješće – Prilozi), Ured za publikacije Europske unije, 2025., https://data.europa.eu/doi/10.2781/9705637.] 

J.	budući da su poglavlja CETA-e o e-trgovini, trgovini i održivom razvoju te odredba iz tog sporazuma o zaštiti ulagača zastarjeli i ne odražavaju trenutačnu politiku Komisije; budući da je kanadska vlada iznijela prijedloge za poboljšanje izvršivosti odredbi CETA-e o trgovini i održivom razvoju;
K.	budući da je CATA-om predviđen okvir za uzajamno priznavanje kvalifikacija u reguliranim profesijama kao što su arhitektura, računovodstvo i inženjerstvo;
L.	budući da autohtoni narodi u Kanadi posjeduju nezamjenjivo tradicionalno znanje, primarni su čuvari ekosustava te su već nerazmjerno pogođeni klimatskim promjenama, socioekonomskom marginalizacijom i uništavanjem okoliša; budući da su i Kanada i Europska unija podržale Deklaraciju UN-a o pravima autohtonih naroda, uključujući obavezu savjetovanja i suradnje u dobroj vjeri s autohtonim narodima kako bi se dobio njihov slobodan, prethodni i informirani pristanak prije odobravanja bilo kojeg projekta koji utječe na njihova zemljišta, teritorije ili resurse;
M.	budući da se Kanada, svojom predanošću pružanju dugoročne potpore Ukrajini i snažnom vodstvu tijekom predsjedanja skupinom G7, pokazala strateškom partnericom EU-a i pouzdanom saveznicom NATO-a;
N.	budući da se mora iskoristiti puni potencijal postojećih instrumenata suradnje između EU-a i Kanade te da se partnerstvo EU-a i Kanade mora snažno ojačati kako bi se EU i Kanada zajedno čvrsto suprotstavili ruskom ratu protiv Ukrajine, revizionizmu geopolitičkih aktera, eskalaciji kampanja hibridnog ratovanja protiv demokratskih društava, klimatskim promjenama i izazovima za globalni trgovinski poredak;
1.	preporučuje Vijeću, Komisiji i potpredsjednici Komisije / visokoj predstavnici Unije za vanjske poslove i sigurnosnu politiku:
Partnerstvo između EU-a i Kanade: institucionalni okvir
(a)	da iskoriste ovaj trenutak prekida u međunarodnom poretku i zajedničkih izazova kao priliku za potpuno iskorištavanje potencijala strateškog partnerstva između EU-a i Kanade te za podizanje odnosa na novu razinu u potrazi za zajedničkim interesima i vrijednostima u globalnom okruženju koje se brzo mijenja;
(b)	da ulože maksimalne napore u brzu provedbu zaključaka sastanka na vrhu EU-a i Kanade od 23. lipnja 2025. poduzimanjem konkretnih koraka za postizanje vidljivog napretka u područjima navedenima u zajedničkoj izjavi i partnerstvu u području sigurnosti i obrane, među ostalim oslanjajući se na sudjelovanje Kanade, kao jedine neeuropske zemlje, u programu SAFE kako bi se uspostavila najbliža moguća obrambena suradnja u svijetu sve većeg suparništva velikih sila;
(c)	da intenziviraju višerazinske dijaloge, uključujući sastanke na vrhu i zajedničke inicijative kao što su misije u području trgovine i ulaganja, kao i dugoročne oblike suradnje na radnoj razini imenovanjem posebnih projektnih referenata za različita područja rada, kako bi se produbila suradnja i pronašli putevi za stratešku suradnju između Kanade i EU-a u zajedničkom rješavanju globalnih izazova kao što su umjetna inteligencija, energetika, klimatske promjene i kibernetička sigurnost, posebno u trenutku u kojem je međunarodni poredak utemeljen na pravilima pod sve većim pritiskom; da osiguraju da ti dijalozi prema potrebi uključuju civilno društvo i stručne dionike; 
(d)	da podupiru snažniju ulogu parlamentarnog dijaloga u strateškom partnerstvu te osiguraju redovite bilateralne parlamentarne razmjene i suradnju u ključnim pitanjima;
(e)	da napomenu da Kanada u Vijeću Europe ima status zakonskog promatrača; da pozovu na povećanje suradnje na parlamentarnoj razini i poziva Vijeće Europe da redovito poziva Kanadu na međuparlamentarne sastanke kao promatrača;
Suradnja u području vanjske i sigurnosne politike
(f)	da pojačaju suradnju s Kanadom u odgovoru na sigurnosne prijetnje našim društvima, kao što su ruski rat protiv Ukrajine, hibridni napadi, terorizam i uplitanje u demokratska društva s obje strane Atlantika, agresivnost i gospodarska prisila Kine, povlačenje SAD-a iz međunarodnog poretka utemeljenog na pravilima, posljedice klimatskih promjena, umjetna inteligencija i stanje na Bliskom istoku, a sve to ugrožava socijalnu koheziju naših društava;
(g)	da naglase potrebu za zajedničkim naporima i obostranom predanošću promicanju mira, sigurnosti, stabilnosti i otpornosti kroz holistički pristup obrani u drugim regijama od zajedničkog interesa, uključujući neposredno susjedstvo EU-a, posebno zemlje kandidatkinje i Južni Kavkaz;
(h)	da utvrde plan za osiguravanje potpune i pravodobne provedbe obaveza preuzetih u okviru partnerstva u području sigurnosti i obrane, kojim se osigurava dosljedan i sveobuhvatan politički okvir za dijalog i suradnju u širokom spektru područja mira, sigurnosti i obrane, uključujući odabrane sigurnosne i obrambene inicijative EU-a kojima se dopunjuje suradnja stranaka u NATO-u, kao što su program SAFE i plan ReArm Europe / Obrambena pripravnost do 2030.;
(i)	da u mjeri u kojoj je to moguće integriraju Kanadu u obrambenu tehnološku i industrijsku bazu EU-a s ciljem povećanja komplementarnosti i troškovne učinkovitosti za obje strane, uključujući integraciju vojnih i industrijskih lanaca opskrbe te usklađivanje obrambenih strategija i istraživanja u područjima kao što su gradnja ledolomaca i rad luka; da apeliraju na suradnju EU-a i Kanade u reguliranju provedbe 5G tehnologije kako bi se uskladila sa strogim sigurnosnim standardima; da potiču države članice da kanadskim poduzećima dopuste sudjelovanje u postupcima javne nabave;
(j)	da prepoznaju aktualnu predanost i vojne doprinose Kanade europskoj sigurnosti, posebno njezino vodstvo u okviru NATO-ove „Operation Reassurance” u Latviji, članstvo u Globalnoj koaliciji protiv Daiša, inicijativama NATO-a za izgradnju kapaciteta na Bliskom istoku i Koaliciji za bespilotne letjelice, te da potiču daljnju suradnju u ključnim područjima kako bi se potaknula proizvodnja povezana s bespilotnim letjelicama u sinergiji s industrijskim i tehnološkim inicijativama EU-a; da pozovu na uspostavu zajedničkih europskih centara za osposobljavanje za borbu protiv bespilotnih letjelica u suradnji s Kanadom; da predlože bilateralni sporazum s Kanadom za sigurnu koprodukciju i prijenos tehnologije kapaciteta za Obrambeni bespilotni zračni sustav (CUAS) zajedničkim razvojem i financiranjem; 
(k)	da se nadovežu na vrijedan doprinos Kanade projektima vojne mobilnosti i NetLogHubs u okviru stalne strukturirane suradnje EU-a (PESCO) te na dugogodišnji doprinos Kanade civilnim i vojnim misijama zajedničke sigurnosne i obrambene politike (ZSOP); da potiču daljnju suradnju i širenje sudjelovanja Kanade u dodatnim projektima u okviru PESCO-a i obrambenim inicijativama EU-a;
(l)	da preispitaju i ojačaju suradnju s Kanadom u borbi protiv kibernetičkih prijetnji i hibridnog ratovanja te suzbijanju destabilizirajućih aktivnosti poput dezinformacija koje šire neprijateljske države ili uplitanja u izbore, među ostalim u zemljama kandidatkinjama za članstvo u EU-u, koje značajno ugrožavaju socijalnu koheziju u našim društvima;
(m)	da dodatno unaprijede koordinaciju i suradnju u ključnim područjima kao što su upravljanje krizama, očuvanje mira, vojna mobilnost, kibernetička sigurnost, borba protiv terorizma, svemirska sigurnost, energetska sigurnost, umjetna inteligencija i tehnologije u nastajanju, uključujući kvantno računalstvo, kako bi zajednički razvili ključne sposobnosti;
(n)	da se nastave oslanjati na snažnu potporu EU-a i Kanade suverenitetu, neovisnosti i teritorijalnoj cjelovitosti Ukrajine te na njihovu suradnju i zajedničku predanost, posebice u okviru skupine G7 i Koalicije voljnih, pružanju dugoročne političke, vojne, financijske i humanitarne pomoći, među ostalim zajedničkim radom na stvaranju snažnog međunarodnog saveza za upotrebu imobilizirane ruske državne imovine u skladu s međunarodnim pravom putem zajmova za ratnu odštetu, kao i zajedničkim radom na platformi donatora za Ukrajinu i na uspostavljanju sigurnosnih jamstava za Ukrajinu nakon rata;
(o)	da koordiniraju sankcije, nastave diplomatsku izolaciju Rusije s Kanadom i drugim partnerima te zajedno istraže daljnje mogućnosti povećanja pritiska na Rusiju;
(p)	da surađuju s Kanadom kako bi se osigurala potpuna odgovornost za ratne zločine i druge teške zločine počinjene u vezi s ratnom agresijom Rusije protiv Ukrajine, među ostalim podupiranjem osnivanja posebnog suda za zločin agresije protiv Ukrajine;
(q)	da nastave nadograđivati koordiniranu potporu EU-a i Kanade suverenosti, teritorijalnoj cjelovitosti i otpornosti Republike Moldove s obzirom na ciljane hibridne aktivnosti Ruske Federacije te posljedice agresivnog rata Rusije protiv Ukrajine;
(r)	da potaknu kanadske vlasti da zajedno s EU-om nastave i povećaju sudjelovanje svoje zemlje u humanitarnim i prodemokratskim inicijativama, posebno u slučaju Bjelarusa, među ostalim povećanom potporom instrumentima kojima se omogućuje ciljana, fleksibilna i učinkovita pomoć diljem svijeta;
(s)	da surađuju s Kanadom na zajedničkom poticanju našeg zajedničkog odnosa sa Sjedinjenim Američkim Državama, što je ključno za sigurnost i gospodarstvo Kanade i EU-a;
(t)	da poboljšaju koordinaciju između EU-a i Kanade kako bi odgovorili na višedimenzionalne izazove koje predstavljaju rast i agresivno ponašanje Kine, uključujući na zapadnom Balkanu;
(u)	da bliže surađuju s Kanadom u očuvanju stabilnosti u indopacifičkoj regiji, nadovezujući se na dugotrajnu prisutnost Kanade u toj regiji i usklađujući svoje indopacifičke strategije radi promicanja slobodne, otvorene i uključive indopacifičke regije utemeljene na pravilima, među ostalim suradnjom s regionalnim partnerima (kao što su Udruženje država jugoistočne Azije, Japan i drugi) u području pomorske sigurnosti, povezivosti i poštovanja međunarodnog prava u Istočnom i Južnom kineskom moru te Tajvanskom tjesnacu;
(v)	da surađuju s Kanadom na pravednom i trajnom miru na Bliskom istoku u skladu s međunarodnim pravom putem dogovorenog dvodržavnog rješenja; da pojačaju suradnju kako bi se osiguralo pružanje humanitarne pomoći civilima u Gazi i podupru sve diplomatske i operativne napore za jačanje sveobuhvatne regionalne stabilnosti, uz osiguravanje da Hamas u budućnosti nema nikakvu ulogu u Gazi; da se suprotstave zlonamjernim državama kao što je Iran, koje ugrožavaju sigurnost i mir u regiji; da udruže napore kako bi poduprle mirnu političku tranziciju i zaštitu svih zajednica u Siriji; da surađuju s Kanadom kako bi se pomoglo Jordanu i Libanonu koji su snažno pogođeni nestabilnošću u regiji;
(w)	da uspostave dvogodišnji dijalog o vanjskoj politici kako bi se omogućila strateška suradnja u pitanjima od najveće važnosti;
(x)	da pojačanom bilateralnom i multilateralnom suradnjom istaknu zajedničku predanost EU-a i Kanade unapređenju Programa UN-a za žene, mir i sigurnost; da potiču obje strane na pokretanje konkretnih zajedničkih inicijativa, izgradnju kapaciteta i diplomatska djelovanja usmjerena na integraciju rodnih perspektiva u sve mirovne i sigurnosne politike;
(y)	da nastave podupirati zeleni savez EU-a i Kanade kao zajedničku predanost ambicioznom djelovanju u području okoliša i klime na globalnoj razini, uključujući potporu potpunoj provedbi ciljeva Globalnog okvira za bioraznolikost iz Kunminga i Montreala i Pariškog sporazuma;
Jačanje multilateralizma
(z)	da dodatno ojačaju suradnju s Kanadom u obrani multilateralizma kako bi zajednički odgovorili na nove i opasne geopolitičke okolnosti koje utječu na naše zajedničke vrijednosti, interese i sigurnost, kao i socijalnu koheziju naših društava;
(aa)	da ojačaju suradnju EU-a i Kanade na multilateralnim forumima i izvan njih koordinacijom stajališta, usklađivanjem inicijativa i suradnjom na obrani zajedničkih vrijednosti;
(ab)	da blisko i ustrajno surađuju na zaštiti ključne uloge i funkcioniranja međunarodnih institucija, kao što su UN, Međunarodni kazneni sud, SZO i NATO, te međunarodni forumi, kao što su skupine G7 i G20; da u tom pogledu pozovu Kanadu i druge zemlje sličnih stavova da se u svojim bilateralnim odnosima sa zemljama koje nisu Sjedinjene Američke Države nastave pridržavati normi WTO-a;
(ac)	da koordiniraju napore za provedbu dugoočekivane strateške reforme međunarodnih organizacija, kao što su UN i SZO;
(ad)	da pojačaju suradnju unutar multilateralnih kreditnih institucija i poboljšaju sinergije tržišta kapitala i izgradnju kapaciteta, među ostalim za financiranje obrane;
Suradnja na Arktiku
(ae)	da istaknu stratešku važnost arktičke regije za EU i Kanadu s obzirom na njezinu sve veću geopolitičku, okolišnu i ekonomsku važnost; da zatraže dublju suradnju EU-a i Kanade u pogledu Arktika, među ostalim u području održivog gospodarskog razvoja, slobode plovidbe i pomorske sigurnosti, vojne suradnje, znanstvenog istraživanja te praćenja i zaštite okoliša;
(af)	da izraze zabrinutost zbog militarizacije Arktika, među ostalim ruskog širenja vojne infrastrukture i sve veće strateške prisutnosti Kine, te da surađuju s Kanadom i Sjedinjenim Američkim Državama kako bi se Arktik očuvao kao regija mira i stabilnosti koristeći se svim odgovarajućim stručnim i pravnim alatima, a posebno Konvencijom UN-a o pravu mora;
(ag)	da ojačaju multilateralno upravljanje Arktikom s Kanadom, među ostalim suradnjom u okviru Arktičkog vijeća i NATO-a te s državama promatračicama, kako bi se poštovalo međunarodno pravo te osigurali pomorska sloboda i sprečavanje sukoba; da promiču inicijative pod vodstvom EU-a i Kanade za dijalog, odgovor na krizu i zajedničke vježbe;
(ah)	da potiču uspostavu namjenskog okvira za suradnju EU-a i Kanade na Arktiku sa strukturiranim dijalozima između institucija EU-a i Kanade radi promicanja zajedničke informiranosti o stanju i zaštite infrastrukture, rješavanja klimatskih i okolišnih izazova te zaštite interesa, prava i baštine arktičkih zajednica i autohtonih naroda; 
(ai)	da promiču poticajne politike kojima se osigurava da autohtoni narodi na Arktiku mogu ostvarivati svoje pravo na slobodan, prethodni i informirani pristanak za projekte koji utječu na njihova zemljišta, teritorije ili resurse; da uspostave strukturirani dijalog s Kanadom o zaštiti ekosustava i bioraznolikosti, provedbi međunarodnih standarda zaštite okoliša, otpornoj infrastrukturi, sigurnosti mora i integraciji znanja autohtonih naroda u donošenje odluka; da potiču bližu suradnju u znanstvenom i kulturnom području kako bi se osnažilo autohtono stanovništvo;
(aj)	da poboljšaju suradnju EU-a i Kanade u području sigurnosti Arktika, među ostalim zajedničkim praćenjem strateških pomorskih koridora, uspostavom zajedničkih sustava ranog upozoravanja i procjena prijetnji, rješavanjem hibridnih i konvencionalnih prijetnji, kao što su kibernetički napadi, ometanje GPS-a i operacije flote u sjeni, te zaštitom kritične arktičke infrastrukture, među ostalim podmorskih kablova, cjevovoda i komunikacijskih sustava; 
(ak)	da preporuče da države članice razmotre stvaranje novih projekata u okviru stalne strukturirane suradnje s Kanadom, kao što su projekti usmjereni na potragu i spašavanje ili odgovor na okolišne izazove, radi jačanja sposobnosti zajedničke sigurnosne i obrambene politike na Arktiku; da potiču simulacijske vježbe EU-a i Kanade usmjerene na široku provedbu Mehanizma za civilnu zaštitu na Arktiku;
(al)	da ažuriraju strategiju pomorske sigurnosti EU-a i svemirsku politiku EU-a kako bi se zajedno sa strateškim partnerima kao što je Kanada razmotrile nove mogućnosti i riješili problemi u arktičkoj regiji; da u suradnji s Kanadom procijene proširenje postojećih satelitskih programa kako bi obuhvatili posebne potrebe arktičke regije, među ostalim bolju upotrebu programa Copernicus za praćenje Arktika;
(am)	da potiču blisku suradnju s Kanadom u razvoju optičke infrastrukture kako bi se stvorili novi digitalni koridori kojima se također poboljšava povezivost arktičkih zajednica i podupiru bolje zdravstvene i socijalne usluge, mogućnosti obrazovanja na internetu i pristup globalnom gospodarstvu;
(an)	da podrže napore za jačanje otpornosti na mogući pritisak djelovanja sve prisutnije Narodne Republike Kine i drugih aktera koji ne daju prednost održivom vađenju minerala utemeljenom na pravilima; da zatraže bližu suradnju s Kanadom i od radne skupine East StratCom da prati kampanje utjecaja usmjerene na odluke o vađenju minerala na Arktiku;
(ao)	da prodube suradnju s Kanadom u borbi protiv utjecaja klimatskih promjena na Arktik, poboljšaju strategije prilagodbe, podupru aktivnosti praćenja i povećaju ulaganja u istraživanje, prometnu, digitalnu i energetsku infrastrukturu, svemirske tehnologije, održivi pomorski promet, održivo vađenje i preradu sirovina, obnovljivu energiju i druge aktivnosti s niskom razinom emisija, turizam i opću otpornost;
(ap)	da promiču zajedničke istraživačke inicijative na Arktiku s Kanadom, osiguravajući da se u znanstvenoj suradnji uzimaju u obzir i sigurnosni rizici dvojne namjene; da potiču otvorenu razmjenu podataka, praćenje klimatskih, okolišnih i strateških kretanja te integraciju istraživanja u planiranje politika i sigurnosti;
(aq)	da blisko surađuju s Kanadom, među ostalim inicijativama kao što je Koalicija voljnih, kako bi bili ujedinjeni u zaštiti autonomije Grenlanda i djelovanja grenlandskog naroda, u kontekstu povećanog geopolitičkog interesa za Arktik, što se očituje u retorici pripojenja Trumpove administracije, gospodarskom i vojnom pritisku na Grenland i izjavi Kine da je Grenland „država u blizini Arktika”; da surađuju s Kanadom kako bi se osigurala primjena visokih okolišnih, socijalnih i upravljačkih standarda u provedbi infrastrukturnih i rudarskih projekata na Arktiku;
(ar)	da ojačaju suradnju između EU-a, Kanade, Danske i Grenlanda na temelju povijesnog dogovora postignutog radi mirnog rješavanja dugotrajnih graničnih sporova; da podrže potpisivanje novog memoranduma o razumijevanju za ribarstvo između Grenlanda i teritorija Nunavuta u Kanadi;
Trgovina robom i uslugama, digitalna trgovina, ulaganja i ekonomska sigurnost 
(as)	da promiču koristi CETA-e u državama članicama i EU-u, što uključuje, među ostalim, povećani pristup tržištu, pojednostavljenu trgovinu i smanjene administrativne prepreke za MSP-ove, posebno povećanjem sredstava dodijeljenih kampanjama za podizanje razine osviještenosti poduzeća iz EU-a o mogućnostima trgovanja; da se nadovežu na pozitivne rezultate CETA-e kako bi se postigla njezina puna provedba i iskoristile sve mogućnosti za jačanje odnosa s Kanadom u pogledu trgovine i ulaganja;
(at)	da dodatno ojačaju regulatornu suradnju na transparentan način i usklađivanje putem Protokola CETA-e o uzajamnom prihvaćanju rezultata ocjene sukladnosti i još intenzivnijim radom u okviru Foruma za regulatornu suradnju CETA-e;
(au)	da bez odgode započnu pregovore o ambicioznom zasebnom sporazumu o digitalnoj trgovini kojim bi se dopunila CETA, no kojim se ne bi trebala ometati provedba digitalne pravne stečevine EU-a niti smanjiti budući politički prostor bilo koje strane za reguliranje digitalne sfere i kojim se moraju u potpunosti poštovati horizontalne odredbe o prekograničnom protoku podataka i zaštiti osobnih podataka u trgovinskim i investicijskim sporazumima EU-a, osigurati visoka razina zaštite potrošača na internetu i predvidiva pravila za poslovne subjekte te poboljšati bilateralna suradnja u digitalnom gospodarstvu usklađivanjem standarda i infrastrukture, jačanjem konkurentnosti, osiguravanjem suradnje u području kibernetičke sigurnosti, umjetne inteligencije i kvantnog istraživanja te stvaranjem novih mogućnosti u e-trgovini i digitalnim uslugama, posebno za MSP-ove;
(av)	da blisko surađuju s Kanadom kako bi se osigurala stroža provedba, jasnija mjerenja učinka i bolje regulatorno usklađivanje u vezi s provedbom poglavlja CETA-e o trgovini i održivom razvoju, među ostalim borbom protiv prisilnog rada i dječjeg rada te razmatranjem prijedloga kanadske vlade za poboljšanje izvršivosti odredbi o trgovini i održivom razvoju;
(aw)	da blisko surađuju s Kanadom kako bi se povećao pristup civilnog društva informacijama i njihovo izravno sudjelovanje u odborima u okviru CETA-e, i prije i nakon svakog relevantnog sastanka specijaliziranih odbora;
(ax)	da blisko surađuju s Kanadom kako bi se u okviru CETA-e uspostavio sustav prikupljanja podataka razvrstanih po rodu o sektorima poslovanja poduzeća u vlasništvu žena i o trgovinskim aktivnostima žena;
(ay)	da nastave surađivati s Kanadom na utvrđivanju odgovarajućeg instrumenta i konkretnih zajedničkih aktivnosti kako bi se autohtonim narodima olakšao pristup CETA-i i osiguralo da od nje imaju koristi te da se s njima održavaju konstruktivne konzultacije i potakne ih se na angažman, među ostalim osiguravanjem njihove slobodne, prethodne i promišljene suglasnosti za provedbu CETA-e i strateškog partnerstva u području sirovina;
(az)	da potvrde da je CETA znatno doprinijela diversifikaciji i otpornosti lanaca opskrbe EU-a i Kanade te povećanju uvoza kritičnih sirovina podrijetlom iz Kanade u EU; da podrže Savez za proizvodnju kritičnih minerala, inicijativu skupine G7 pod vodstvom Kanade za diversifikaciju i osiguravanje globalne proizvodnje i nabave kritičnih minerala; da naglase da strateško partnerstvo EU-a i Kanade u području sirovina promiče koordinaciju i zajedničko djelovanje kao odgovor na ograničenja izvoza kritičnih minerala i drugih strateški važnih resursa koja su nametnule treće zemlje te jača sigurnost lanca opskrbe i gospodarsku otpornost; da osiguraju daljnji razvoj zajedničkih projekata u okviru strateškog partnerstva EU-a i Kanade u području sirovina, među ostalim ojačanom stručnom i znanstvenom suradnjom, većim ulaganjem u infrastrukturu i pojačanim dijalogom o industrijskoj politici s Kanadom; 
(ba)	da potiču suradnju s Kanadom kao ključnim partnerom za energetsku sigurnost i zatraže proširenje dijaloga EU-a i Kanade na visokoj razini o energetici kako bi se osmislile zajedničke mjere u pogledu vodika, drugih održivih tehnologija s niskom razinom emisije ugljika, zaštite kritične energetske infrastrukture i održive trgovine energijom; da nastave postojeću suradnju u području nuklearnih tehnologija, među ostalim goriva i usluga gorivnog ciklusa, pregovorima o moderniziranom i sveobuhvatnom Sporazumu o nuklearnoj suradnji između Kanade i Euratoma;
(bb)	da istraže mogućnost suradnje između EU-a, Kanade i drugih geopolitičkih subjekata i regija sličnih stavova, kao što su Latinska Amerika i indopacifička regija, ili u okviru Sveobuhvatnog i progresivnog sporazuma za transpacifičko partnerstvo, radi promicanja trgovine, smanjenja strateške ovisnosti, posebno o Kini, povećanja otpornosti, pružanja odgovora na globalne trgovinske izazove, među ostalim jačanjem tržišta čelika kako bi se suzbio globalni višak kapaciteta, i osiguravanja uređene trgovine među partnerima; da u tom pogledu podrže pokretanje pregovora o sveobuhvatnom sporazumu o gospodarskom partnerstvu između Kanade i Indije, kao i sklapanje sporazuma o slobodnoj trgovini između EU-a i Indije;
(bc)	da apeliraju na deset država članica koje još nisu ratificirale CETA-u da to brzo učine; da ponovno istaknu važnost potpune primjene CETA-e jer je to važna politička poruka uoči desete obljetnice njezine privremene primjene 2027., osobito u postojećem geopolitičkom kontekstu, i preduvjet za ostvarivanje punog gospodarskog potencijala sporazuma; da bilateralno surađuju s tim državama članicama radi utvrđivanja njihovih bojazni;
Globalni razvoj
(bd)	da osiguraju blisku koordinaciju s Kanadom kako bi se popunile kritične praznine, ojačali multilateralni razvojni okviri, djelovalo kao jača protuteža autoritarnim režimima i suprotstavilo njihovom rastućem globalnom utjecaju, promicali održivi razvoj i uključiva međunarodna partnerstva, ostvarili UN-ov Program održivog razvoja do 2030. i njegovi ciljevi održivog razvoja te nastavilo podupirati civilno društvo i demokratsku otpornost, među ostalim osobito u susjedstvu EU-a i zemljama kandidatkinjama za članstvo u EU-u;
(be)	da zajednički rješavaju nove izazove koji ugrožavaju globalni razvoj, među ostalim ukidanje Agencije Sjedinjenih Američkih Država za međunarodni razvoj (USAID) i prekid pružanja strane pomoći SAD-a;
Obrazovanje, istraživanja i međuljudske veze
(bf)	da brzo poduzmu mjere u vezi s obavezom produbljivanja suradnje u područjima kao što su međuljudske veze, kultura, mladi, podrška uključivim politikama i okvir za digitalno partnerstvo između EU-a i Kanade;
(bg)	da povećaju otpornost društva poticanjem pridruživanja Kanade programu Obzor Europa, jačanjem suradnje u obrazovanju, istraživanju, kulturi i znanstvene suradnje u strateškim domenama, olakšavanjem i poticanjem transatlantske mobilnosti studenata, mladih poduzetnika, istraživača i ulagača te općenito mladih radi rada, studiranja i volontiranja te daljnjim istraživanjem mogućnosti za međuljudske kontakte i razmjene studenata, na temelju programa Erasmus i Erasmus+ te podizanja svijesti o instrumentu za mobilnost radne snage u okviru plave karte EU-a;
(bh)	da nakon donošenja sporazuma o uzajamnom priznavanju stručnih kvalifikacija arhitekata u okviru CETA-e[footnoteRef:4] blisko surađuju s Kanadom na proširenju uzajamnog priznavanja reguliranih profesija na druge sektore, kao što su inženjerstvo i računovodstvo; [4:  	Odluka br. 1/2024 Zajedničkog odbora za uzajamno priznavanje stručnih kvalifikacija od 10. listopada 2024. o utvrđivanju sporazuma o uzajamnom priznavanju stručnih kvalifikacija arhitekata (SL L, 2024/2873, 14.11.2024., ELI: http://data.europa.eu/eli/dec/2024/2873/oj).] 

Promicanje demokratske otpornosti i ravnopravnosti
(bi)	da surađuju s Kanadom na promicanju demokratske otpornosti na globalnoj razini promicanjem cjelovitog sigurnosnog pristupa i podupiranjem slobodnih medija, izbornog integriteta, socijalne kohezije i civilnog društva u ranjivim demokracijama;
(bj)	da poboljšaju suradnju u reguliranju društvenih medija i velikih tehnoloških poduzeća, uz istodobno jačanje zakonodavstva EU-a odnosno Akta o digitalnim uslugama[footnoteRef:5] i Akta o digitalnim tržištima[footnoteRef:6]; [5:  	Uredba (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama) (SL L 277, 27.10.2022., str. 1., ELI: http://data.europa.eu/eli/reg/2022/2065/oj). ]  [6:  	Uredba (EU) 2022/1925 Europskog parlamenta i Vijeća od 14. rujna 2022. o pravednim tržištima s mogućnošću neograničenog tržišnog natjecanja u digitalnom sektoru i izmjeni direktiva (EU) 2019/1937 i (EU) 2020/1828 (Akt o digitalnim tržištima) (SL L 265, 12.10.2022., str. 1., ELI: http://data.europa.eu/eli/reg/2022/1925/oj). ] 

(bk)	da blisko surađuju s Kanadom u razvoju odgovornog upravljanja umjetnom inteligencijom u skladu s Okvirnom konvencijom o umjetnoj inteligenciji i ljudskim pravima, demokraciji i vladavini prava, čiji su potpisnici i EU i Kanada;
(bl)	da potiču suradnju i razmjenu dobrih praksi radi zajedničkog promicanja ravnopravnosti i uključenosti marginaliziranih skupina u EU-u, Kanadi i svijetu, nadovezujući se na inicijative kao što su Unija ravnopravnosti EU-a i kanadska strategija za pravosuđe za autohtone narode;
Zaključne napomene
(bm)	da nastave graditi istinsko strateško partnerstvo s Kanadom, koje se temelji na povjerenju, zajedničkim načelima i vrijednostima ukorijenjenima u međunarodnom pravu i demokraciji;
(bn)	da promiču sudjelovanje u inicijativama za suradnju ne samo sa središnjom vladom Kanade, već i s njezinim pokrajinskim i općinskim vlastima i drugim relevantnim tijelima;
°
°     °
2.	nalaže svojoj predsjednici da ovu preporuku proslijedi Vijeću, Komisiji i potpredsjednici Komisije / Visokoj predstavnici Unije za vanjske poslove i sigurnosnu politiku.

